***ΓΙΑΝΝΗΣ ΡΙΤΣΟΣ***

*Ο Ρίτσος χρησιμοποιεί με μεγάλη τέχνη τον παραδοσιακό στίχο, επηρεασμένος από τον Παλαμά, ενώ ως προς τη διάθεση του είναι φανερή η επίδραση του καρυωτακισμού. Στη συνέχεια όμως διαμορφώνει την προσωπική του γραφή, ακολουθεί τον ελεύθερο στίχο και προσανατολίζει την ποίηση του στην κοινωνική στράτευση.*

***ΤΟ ΕΡΓΟ:*** *είναι ένα μακροσκελές συνθετικό ποίημα, που χωρίζεται σε εφτά θεματικές ενότητες. Θέμα του έργου είναι η Ελλάδα και ο λαός της , που αγωνίζεται αδιάκοπα για ελευθερία, δικαιοσύνη και ανθρωπιά. Και αυτό το ποίημα το διακρίνει ο γενικός αγωνιστικός και αντιστασιακός χαρακτήρας της ποίησης του Ρίτσου, ενώ στον τίτλο χρησιμοποιείται η λέξη « Ρωμιοσύνη», που είναι έννοια λαϊκή σε σχέση με την ταυτόσημη της Ελληνισμός και σημασιοδοτεί την ιδεολογική τοποθέτηση του.*

***ΘΕΜΑ ΚΑΙ ΠΕΡΙΕΧΟΜΕΝΟ:*** *είναι η μοίρα και τα γνωρίσματα του ελληνικού τοπίου και των ανθρώπων που κατοικούν στα ελληνικά χώματα, ενώ το περιεχόμενο είναι αγωνιστικό.*

***Η ΑΦΟΡΜΗ ΤΗΣ ΕΜΠΝΕΥΣΗΣ ΤΟΥ ΠΟΙΗΤΗ:*** *είναι ο ηρωικός αγώνας της Αντίστασης κατά την περίοδο της Κατοχής και αυτό γίνεται φανερό σε πολλά σημεία του ποιήματος. Άρχισε να γράφεται το 1945, όταν τα γεγονότα ήταν ακόμη πολύ νωπά και ήδη από την 1η στροφή γίνονται αναφορές σε όλη την ιστορική διαδρομή του ελληνικού λαού και στους αγώνες του για ελευθερία και δικαιοσύνη.*

***Ο ΤΟΠΟΣ ΚΑΙ ΟΙ ΑΝΘΡΩΠΟΙ:*** *στους δύο πρώτους στίχους γίνεται λόγος για το φυσικό τοπίο ( δέντρα, πέτρες) και στους δύο επόμενους για τους ανθρώπους ( πρόσωπα, καρδιές). Οι λέξεις αυτές δίνουν και τη θεματική του αποσπάσματος, καθώς οι άξονες γύρω από τους οποίους θα κινηθεί το κείμενο είναι το φυσικό τοπίο και οι άνθρωποι που κατοικούν στα ελληνικά εδάφη. Το τοπίο παρουσιάζεται λιτό, πετρώδες, άγονο, άνυδρο και βασανιστικά/εκτυφλωτικά φωτεινό. Οι άνθρωποι από την άλλη ζουν με στερήσεις και μόχθους, με έγνοιες και πίκρες, ωστόσο έχουν καρτερικότητα και θέληση για την αντιμετώπιση των δυσχερειών. Τους διακρίνει αγωνιστικότητα, βρίσκονται πάντα σε επαγρύπνηση για νέους αγώνες και έχουν ιδανικά και οράματα για δικαιοσύνη, ελευθερία, παγκόσμια ειρήνη.*

***«δε βολεύονται»=*** *δεν ικανοποιούνται, δεν μπορούν να ζήσουν. Τα δέντρα και οι πέτρες προσωποποιούνται και δεν μπορούν να αντέξουν τους κατακτητές να περπατούν επάνω τους, ενώ οι καρδιές των ανθρώπων δεν μπορούν να αντέξουν την αδικία. Ο λόγος με την επανάληψη του ρήματος με την άρνηση γίνεται πιο έντονος και ζωηρός, όπως και με τις αντωνυμίες και μάλιστα τις δεικτικές, που προφέρονται με ζωηρό τόνο και προσθέτουν παραστατικότητα. Είναι σα να βλέπουμε τον ποιητή να δείχνει με το χέρι του τα συγκεκριμένα στοιχεία και εμείς στρέφουμε το βλέμμα μας μία στο ένα και μια στο άλλο.*

***ΤΟ ΤΟΠΙΟ:*** *ο στ. 5 είναι η θεματική πρόταση των στ.6-12, όπου παρουσιάζεται η σκληρότητα του ελληνικού τοπίου, που παρομοιάζεται με σιωπή. Το ελληνικό τοπίο λοιπόν είναι σκληρό ( κυριολεκτικά η μεταφορικά με προσωποποίηση) , όπως είναι σκληροί οι άνθρωποι που ζουν μέσα στη σιωπή ή που τους επιβάλλεται η σιωπή από τους κατακτητές.*

***ΧΑΡΑΚΤΗΡΙΣΤΙΚΑ ΤΟΥ ΕΛΛΗΝΙΚΟΥ ΤΟΠΙΟΥ:*** *τα στοιχεία που συνιστούν τη σκληρότητα του είναι τα ακόλουθα*

* *Το προσωποποιημένο τοπίο σφίγγει προστατευτικά στην αγκαλιά του όσα υπάρχουν σε αυτό , δηλ. τις πέτρες και τα λιγοστά καρποφόρα φυτά*
* *Προσπαθεί, σφίγγοντας τα δόντια του να αντλήσει κουράγιο, για να αντιμετωπίσει τις δυσκολίες*
* *Υπάρχει έλλειψη νερού, αλλά το φως είναι πολύ και βασανιστικό*
* *Είναι επιπλέον άγονο, ζεστό, άνυδρο και πολύ φωτεινό. Μάλιστα το φως είναι εκτυφλωτικό και τόσο έντονο που τυφλώνει τα μάτια και περιορίζει το οπτικό πεδίο*

***« ο ίσκιος της μάντρας είναι σίδερο»=*** *υπάρχει τόση ζέστη, που ακόμα και ο ίσκιος ενός πέτρινου μαντρότοιχου ανάβει σαν σίδερο.*

***ΣΤΙΧΟΣ 10:*** *όλα, δηλαδή δέντρα, ποτάμια, φωνές δείχνουν ακινητοποιημένα μέσα στο δυνατό φως του ήλιου, που το ανακλούν οι κάτασπρες επιφάνειες των ασβεστωμένων σπιτιών.*

***ΣΤΙΧΟΣ 11:*** *στο χώμα δεν υπάρχει υγρασία. Οι ρίζες των δέντρων εμποδίζονται όχι μόνο από τις πέτρες, αλλά και από θαμμένα μαρμάρινα έργα τέχνης της αρχαιότητας ( γίνεται νύξη για τους θησαυρούς της ελληνικής πολιτισμικής κληρονομιάς). Η αναβροχιά είναι συχνή και αυτό φαίνεται στα σκίνα, που μένουν σκονισμένα, αφού δεν πέφτει βροχή, για να τα ξεπλύνει.*

***ΣΤΙΧΟΣ 12:*** *υπάρχει γενική έλλειψη νερού. Το μουλάρι διψάει, αλλά δεν υπάρχει νερό, για να πιεί, ο βράχος , που προσωποποιείται με το λαχάνιασμα ανάβει από τη ζέστη, αλλά δεν πέφτει βροχή, για να τον δροσίσει ( το μουλάρι εκπροσωπεί τα έμψυχα, ενώ ο βράχος τα άψυχα) Η λέξη «μάρμαρο» δηλώνει το παρελθόν, ενώ οι λέξεις « ρίζα, σκίνα, μουλάρι, βράχος» το παρόν.*

***ΟΙ ΑΝΘΡΩΠΟΙ:*** *στους στ. 11-12 μεταβαίνει από το τοπίο στους ανθρώπους με μίαν ιδιαίτερη τεχνική. Η γενική έλλειψη νερού που δηλώνεται με την επανάληψη της φράσης « δεν υπάρχει νερό» οδηγεί στη φράση « όλοι διψάνε», η οποία με τη σειρά της , έχοντας ρόλο συνδετικό κάνει τη θεματική μετάβαση από το τοπίο στους ανθρώπους, για τους οποίους γίνεται λόγος στου στ. 13 και εξής.*

***Η ΔΙΨΑ:*** *δηλώνεται με τη φράση « όλοι διψάνε» τόσο κυριολεκτικά, όσο και μεταφορικά, δίνοντας μία υπερρεαλιστική εικόνα. Κυριολεκτικά επιβεβαιώνει τη γενική λειψυδρία, που δηλώνεται επαναληπτικά και με τη φράση « δεν υπάρχει νερό». Μεταφορικά δηλώνει ότι οι άνθρωποι δε διψούν μόνο για νερό, αλλά ότι έχουν ανάγκη και για ελευθερία.*

***« όλοι μασάνε μια μπουκιά ουρανό πάνου από την πίκρα τους»=*** *συμβολίζει την ελπίδα για ένα αύριο καλύτερο από το πικρό σήμερα.*

***Η ΔΙΑΡΚΗΣ ΕΠΑΓΡΥΠΝΗΣΗ:*** *στους στ. 14-19 δηλώνεται ότι οι Έλληνες βρίσκονται σε διαρκή επαγρύπνηση και επιφυλακή, γιατί πάντα τους ζώνουν κίνδυνοι και είναι αναγκασμένοι να πολεμούν. Αυτό παρουσιάζεται με τα εξής*

* *Κόκκινα από την αγρύπνια μάτια( εικόνα)*
* *Βαθιά όρθια σκοτεινή ρυτίδα ( χαρακιά- μεταφορά) ανάμεσα στα φρύδια ( εικόνα) , που μοιάζει με σκουρόχρωμο κυπαρίσσι ( παρομοίωση). Υποδηλώνεται πέρα από την επαγρύπνηση και έγνοια και περισυλλογή*
* *Οι άνθρωποι κρατούν σφιχτά στο χέρι το τουφέκι ( εικόνα). Μέσω των μεταφορών, κολλημένο και συνέχεια δείχνει ότι το τουφέκι είναι ένα με το σώμα, σαν φυσική προέκταση του και με την ψυχή*

***Ο ΘΥΜΟΣ ΚΑΙ Ο ΚΑΗΜΟΣ****: τη διαρκή επαγρύπνηση τη συνοδεύει και ο θυμός κατά των κατακτητών, ο οποίος εικονίζεται στα χείλη και ο καημός= έντονη επιθυμία για λευτεριά, που εικονίζεται στο βλέμμα.*

***ΧΑΡΑΚΤΗΡΑΣ ΚΑΙ ΙΔΑΝΙΚΑ ΤΩΝ ΑΝΘΡΩΠΩΝ:***

* *Στίχος 23, οι Έλληνες είναι άνθρωποι έμπιστοι και έντιμοι και όταν δίνουν τον λόγο τους, σφίγγοντας το χέρι, είναι βέβαιο ότι θα τον κρατήσουν*
* *Στίχος 24, έχουν χαμόγελο ευχάριστο, που προαναγγέλλει τη χαρά και ας είναι η όψη τους αγριωπή*
* *Στίχος 25, όταν κοιμούνται, βλέπουν όνειρα αισιόδοξα για έναν καινούριο κόσμο*
* *Στίχος 26, όταν σκοτώνονται, καταξιώνεται η θυσία τους, ενώ οι υπόλοιποι συνεχίζουν τον δύσκολο αγώνα ( προσωποποίηση της ζωής)*

 ***ΟΙ ΔΥΣΚΟΛΙΕΣ ΚΑΙ Η ΑΝΤΙΜΕΤΩΠΙΣΗ ΤΟΥΣ:*** *στους στ. 27-29 γίνεται λόγος για τα στοιχεία της φύσης και για τις άλλες δυσκολίες των ανθρώπων, καθώς και για τον τρόπο με τον οποίο αντιμετωπίζουν αυτοί τα δεινά και τους κινδύνους*

* *Η ζέστη και η ξηρασία = η κάψα*
* *Οι σφοδροί άνεμοι, που καταστρέφουν τα χρήσιμα και όμορφα πράγματα= πόρτες/ πασχαλιές*
* *Η φτώχεια, καθώς φορούν τρύπια πανωφόρια*
* *Οι συχνοί θάνατοι ή οι κίνδυνοι, εξαιτίας των οποίων αντιμετωπίζουν συχνά τον θάνατο*
* *Η πείνα= η γλώσσα τους είναι στυφή*
* *Η έλλειψη προστασίας= πέθαναν σαν τα σκυλιά*
* *Οι οδυνηρές κακουχίες, που δίνονται με τη ρεαλιστική εικόνα των γυμνών σκελετών στο ύπαιθρο, που τους δέρνει η βροχή*
* *Οι στερήσεις και τα πενιχρά μέσα για την αντιμετώπιση των αναγκών, από έλλειψη ξύλων σε κάποιες περιοχές καίνε ξερές σβουνιές, που βγάζουν πολύ καπνό και λίγη φλόγα*
* *Οι φουρτούνες της θάλασσας και οι καταστροφές που προξενούν, κάτι που εκφράζεται με τη υπερρεαλιστική εικόνα του καταρτιού*
* *Η έλλειψη τροφίμων και πολεμοφοδίων για τους πολεμικούς αγώνες*

 *Τα δεινά και οι δυσκολίες αντιμετωπίζονται από τους Έλληνες με επιμονή, αγωνιστικότητα και πάθος, αντλώντας από τη στέρηση δύναμη και θέληση για αγώνα.*

*Στους στ. 40-41 επαναλαμβάνονται φράσεις των στ. 27-28, οι οποίες συμπυκνώνουν τα δεινά, για να ακολουθήσει αμέσως η λέξη «και», με την αντιθετική της σημασία, που θα δώσει άλλη τροπή στο περιεχόμενο και θα αλλάξει την εικόνα, για να δώσει τα* ***μηνύματα*** *και τα οράματα του ποιητή, που αποτελούν τη δικαίωση των αγώνων και είναι τα εξής:*

* *« όλοι σκοτώνονται και κανένας δεν πέθανε»= σκοτώνονται πάρα πολλοί, όμως κανενός ο θάνατος δεν πάει χαμένος, καθώς όσοι σκοτώνονται για την ελευθερία και τη δικαιοσύνη καταξιώνονται και μένουν ζωντανοί στη μνήμη μας*
* *« λάμπουνε τα μάτια τους»= αισιόδοξη πρόβλεψη για την πλήρη επιτυχία των αγώνων*
* *« μια μεγάλη σημαία, μια μεγάλη σημαία κατακόκκινη»= παρουσία ενός μεγάλου και φλογερού επαναστατικού κινήματος*
* *« χιλιάδες περιστέρια…του ορίζοντα»= συναδέλφωση των λαών και παγκόσμια ειρήνη*

***ΣΥΝΔΕΣΗ ΤΟΠΙΟΥ ΚΑΙ ΑΝΘΡΩΠΩΝ:*** *το τοπίο είναι λιτό, πετρώδες, άγονο, άνυδρο, εκτυφλωτικά φωτεινό. Οι άνθρωποι, όπως προείπαμε ζουν με στερήσεις, μόχθους, έγνοιες, πίκρες, ωστόσο έχουν καρτερικότητα και θέληση για την αντιμετώπιση των δυσχερειών. Τους διακρίνει αγωνιστικότητα, βρίσκονται πάντα σε επαγρύπνηση για νέους αγώνες και έχουν ιδανικά και οράματα για δικαιοσύνη, ελευθερία, παγκόσμια ειρήνη. Στο παρόν ποιητικό απόσπασμα το φυσικό και το ανθρώπινο στοιχείο παρουσιάζονται στενά δεμένα, καθώς το λιτό, πετρώδες, άνυδρο, άγονο και φτωχό τοπίο ενισχύει την αντοχή και την αγωνιστικότητα των ανθρώπων και η μοίρα των δύο στοιχείων είναι παράλληλη. Ο ποιητής σε κάποια σημεία συνδέει τα δύο στοιχεία , αποδίδοντας ανθρώπινες ιδιότητες σε άψυχα του φυσικού τοπίου με τη χρήση της προσωποποίησης ( στ. 6-8, 11,* ***12) ή παρομοιάζοντας ανθρώπινες ιδιότητες με άψυχα του φυσικού τοπίου ( στ. 15-16, 21-22).***

***ΣΤΟΙΧΕΙΑ ΤΕΧΝΙΚΗΣ:*** *σύζευξη του μοντέρνου υπερρεαλιστικού στοιχείου με στοιχεία της παράδοσης, που διακρίνονται κυρίως στη θεματική του ποιητικού αποσπάσματος, όπως είναι το ελληνικό τοπίο, η αρχαιοελληνική πολιτισμική παράδοση, οι άνθρωποι, οι αγώνες τους και τα ιδανικά/οράματα του λαού μας και στις ρεαλιστικές εικόνες. Στοιχείο παράδοσης είναι και διάσπαρτοι ιαμβικοί 15σύλλαβοι.*